
ROZSUDOK V MENE SLOVENSKEJ REPUBLIKY Mestský súd Bratislava II, v konaní pred sudkyňou JUDr. Emíliou Kosturkovou, v konaní o obmedzenie spôsobilosti na právne úkony osoby: K.. T. L., nar. XX.XX.XXXX, trvale bytom Y. XXXX/XX, F., aktuálne umiestnený v E. L. T., U., Q. F., zast. procesným opatrovníkom: R. K., nar. XX.XX.XXXX, trvale bytom N. X, F., o návrhu navrhovateľky: Y.. A. L., nar. XX.XX.XXXX, trvale bytom Y. XXXX/XX, F., takto rozhodol: I. Súd o b m e d z u j e spôsobilosť K.. T. L., nar. XX.XX.XXXX, trvale bytom Y. XX, F., na právne úkony v rozsahu nakladania s hnuteľným a nehnuteľným majetkom, finančnými prostriedkami, na právne úkony, predmetom ktorých sú finančné a materiálne záväzky, nehnuteľnosti a služby spojené s ich užívaním vrátane zmlúv o úveroch, hypotékach, pôžičkách či iných zmluvných záväzkoch právnej povahy, zmlúv, predmetom ktorých je prevod vlastníckeho práva k nehnuteľnostiam, záložné právo, vecné bremeno alebo vecné právo k nehnuteľnostiam, v rozsahu rozhodovania o mieste svojho pobytu a o spôsobe postupu a výkonu liečby a zdravotnej starostlivosti, na právne úkony vo vzťahu k štátnym, správnym a samosprávnym orgánom, organizáciám a inštitúciám, verejnoprávnym, bankovým, poisťovacím a poštovým inštitúciám, zdravotníckym zariadeniam, zariadeniam poskytujúcim sociálne služby a právnickým a fyzickým osobám poskytujúcim odplatné služby vrátane preberania listových zásielok. II. Za opatrovníka súd u s t a n o v u j e Y.. A. L., nar. XX.XX.XXXX, trvale bytom Y. XX, F., ktorá je oprávnená a povinná opatrovaného zastupovať v rozsahu obmedzenia jeho spôsobilosti na právne úkony. III. Opatrovník je p o v i n n ý predkladať príslušnému súdu správu o výkone opatrovníctva vždy k 30.06. a k 31.12. každého kalendárneho roka. IV.
Žiaden z účastníkov n e m á nárok na náhradu trov konania. odôvodnenie:
1. Návrhom, doručeným súdu dňa 22.01.2024, sa navrhovateľka vo veci samej domáha obmedzenia spôsobilosti na právne úkony K.. T. L., nar. XX.XX.XXXX, trvale bytom Y. XXXX/XX, Bratislava, aktuálne umiestnený v E. L. T., U., XXX XX Q. F. (ďalej len „posudzovaný“) a to tak, že ten „nie je spôsobilý nakladať s hnuteľným a nehnuteľným majetkom vrátane uskutočňovania jednostranných právnych úkonov alebo uzatvárania akýchkoľvek dvojstranných alebo viacstranných odplatných či bezodplatných právnych úkonov, predmetom ktorých je disponovanie s majetkovými hodnotami, prípadne akýmkoľvek iným spôsobom disponovať so svojím majetkom, preberať na seba ručiteľské záväzky alebo akékoľvek iné zabezpečovacie záväzky, preberať mzdu alebo iný obdobný príjem, dôchodok, nemocenské dávky, dávky v nezamestnanosti, štátne sociálne dávky a iné dávky sociálnej podpory alebo iné príjmy, rozhodovať o poskytovaní zdravotnej alebo sociálnej starostlivosti jeho osobe, rozhodovať o svojej
hospitalizácii v psychiatrickom zariadení alebo zariadení sociálnej, zdravotnej a ústavnej starostlivosti, dávať informovaný súhlas o poskytovaní zdravotnej starostlivosti v zmysle § 6 zákona NR SR č. 576/2004 Z.z. o zdravotnej starostlivosti, rozhodovať o mieste svojho pobytu, rozhodovať o svojom trvalom a prechodnom pobyte, konať pred štátnymi orgánmi, orgánmi verejnej správy, súdmi, finančnými inštitúciami, bankovými inštitúciami a inštitúciami poskytujúcimi služby, preberať poštové zásielky“ s odôvodnením, že navrhovateľka je manželkou posudzovaného, manželstvo uzavreli dňa XX.XX.XXXX, spoločné deti nemajú, z predchádzajúceho manželstva má posudzovaní X deti - dcéru L. a synov M. a F. (syn M. žije v V. a s posudzovaným nie je v žiadnom kontakte; syn F. žije v F., s posudzovaným je v sporadickom telefonickom kontakte, o posudzovaného sa nezaujíma, nikdy ho nebol navštíviť; dcéra L. žije v V., posudzovaného kontaktuje telefonicky 3 - 5-krát ročne, naposledy sa s ním stretla v lete 2023). Po prekonaní covidu vo februári 2022 sa u posudzovaného prejavili výrazné problémy s pamäťou, orientáciou a chôdzou (bolesti nôh), odmietal podstúpiť lekárske vyšetrenia. Od 27.09.2017 je posudzovaný liečený na psychiatrickej ambulancii, od 09.03.2023 má posudzovaný diagnostikovanú demenciu, ktorá sa prejavuje masívnymi poruchami krátkodobej pamäte, intelektuálnym deficitom, problémami s vyjadrovaním a najmä v sebaobslužných funkciách, nad posudzovaným je potrebný nepretržitý dohľad kvôli jeho chybám v správaní (rozmontuje kotol, urobí ohník v záhrade, vytopil dom, spôsobil požiar v ateliéri), posudzovaný nie je schopný samostatného fungovania, všetko zabudne, nevie za sebou zastaviť vodu, zhasnúť svetlo, sám si nevie uvariť jedlo, nevezme si lieky, nenapije sa vody, nie je schopný sám sa obliecť, osprchovať sa, vymýšľa si situácie, ktoré sa nikdy nestali, nie je orientovaný v čase, nevie adresu, kde býva alebo svoj dátum narodenia, navyše stratil empatiu, stal sa citovo plochým a slovne agresívny. O všetky záležitosti posudzovaného sa stará navrhovateľka, posudzovaný si vyžaduje dennú stálu opatrovateľskú službu, podľa priložených lekárskych správ sa jeho zdravotný stav nezlepší, bude sa len zhoršovať. 2. K návrhu navrhovateľka priložila listinné dôkazy: kópiu sobášneho listu, lekársku správu zo dňa 26.06.2023 a zo dňa 31.10.2023 (MUDr. U. T., psychiater), výsledky magnetickej rezonancie zo dňa 26.09.2022, lekársku správu zo dňa 10.07.2023 (MUDr. E. J., cievny chirurg), ambulantnú správu nález zo dňa 11.07.2023, zo dňa 01.08.2023, zo dňa 05.09.2023 a zo dňa 16.01.2024 (Národný ústav srdcových a cievnych chorôb, a.s. Bratislava). 3. Súd nariadil v konaní znalecké dokazovanie súdnym znalcom z odboru: zdravotníctvo a farmácia, odvetvie: psychiatria, pričom vykonaním znaleckého úkonu poveril súdneho znalca MUDr. M. C., miestom výkonu činnosti Y. XX, T., zapísaného v zozname znalcov, tlmočníkov a prekladateľov, vedenom Ministerstvom spravodlivosti Slovenskej republiky pod evidenčným číslom XXXXXX. Znalec vo svojom znaleckom posudku č. 02/2024, doručenom súdu dňa 01.07.2024, skonštatoval, že posudzovaný trpí závažným neurodegeneratívnym ochorením trvalého charakteru - konkrétne demenciou pri Alzheimerovej chorobe zmiešaného typu (neurodegeneratívny a vaskulárny), v súčasnom pokročilom štádiu ochorenia už posudzovaný nie je vôbec schopný spravovať svoje záležitosti, samostatne vykonávať právne úkony, posúdiť ich zmysel a význam, vystupovať pred štátnymi a správnymi orgánmi, ovládať svoje konanie, posúdiť jeho na následky, hospodáriť so svojím majetkom, rozhodovať o svojej liečbe, zaobstarávať si svoje potreby a ani vybavovať si svoje záležitosti bez toho, aby ohrozil seba alebo následne tretie osoby, posudzovaný vôbec nie je schopný postarať sa o svoje zdravie, vyhľadať lekársku pomoc vrátane psychiatrickej liečby, chodiť na lekárske kontroly či rozoznať situáciu, ktorá ho ohrozuje na zdraví. Kognitívny deficit posudzovaného vôbec neumožňuje hospodárenie s peniazmi, posudzovaný nepozná hodnotu peňazí, nedokáže ich šetriť, zabezpečovať chod domácnosti, nákupy, vynakladať peniaze na akékoľvek svoje potreby, takisto nie je vôbec schopný využívať poštové, poisťovacie, bankové či telekomunikačné služby, nie je schopný chrániť svoje záujmy, v prípade potreby zvoliť si právneho zástupcu, vybavovať svoje záležitosti na úradoch ani posudzovať a uvedomovať si dôsledky uzatváraných zmlúv. Ohľadom predpokladu zlepšenia zdravotného stavu posudzovaného znalec konštatoval, že ochorenie sa môže pri aplikácii komplexnej liečby nanajvýš prechodne spomaliť, nie je dostupná liečba k zlepšeniu tohto ochorenia. V súčasnom pokročilom štádiu ochorenia je posudzovaný plne odkázaný na 24-hodinovú pomoc inej osoby, optimálne formou inštitucionalizácie. 4. Na pojednávaní, konanom dňa 06.11.2024, znalec zotrval na záveroch plynúcich z jeho znaleckého posudku, ktorý vypracoval v tejto veci, uviedol, že na základe vykonaných vyšetrení posudzovaného bolo preukázané, že posudzovaný trpí demenciou pri Alzheimerovej chorobe ťažkého stupňa, zmiešaný typ (neurodegeneratívny a vaskulárny), v r. 2023 bola posudzovanému diagnostikovaná zmiešaná demencia strednej hĺbky, v tomto štádiu ochorenia je dôvodné očakávať iba postupné zhoršovanie
zdravotného stavu a pridružovanie ďalších porúch správania. Podľa znalca posudzovaný nie je schopný pochopiť zmysel a význam tohto konania a rozhodnutia 5. Navrhovateľka, poukazujúc na závery znaleckého dokazovania, zotrvala na podanom návrhu, nakoľko stav jej manžela sa rapídne (extrémne rýchlo) zhoršuje, ďalej uviedla, že od 27.07.2024 je umiestnený v špecializovanom zariadení E. L. T., U., Q. F., kde mu je poskytovaná 24-hododinová starostlivosť, navštevuje ho 3 až 4-krát týždenne, od 27.05.2024 do 27.07.2024 bol na odporučenie cievneho chirurga hospitalizovaný v Psychiatrickej nemocnici Philippa Pinela v Pezinku na neuropsychiatrickom oddelení. V domácom prostredí bol manžel úzkostný, depresívny, nekľudný a agresívny, nevedela si s ním rady. Navrhovateľka zotrvala na tom, že bude vykonávať funkciu opatrovníka, nakoľko deti o svojho otca nejavia dlhodobo žiaden záujem, nie sú s ním v kontakte, ani keď bol ešte doma. Procesný opatrovník posudzovaného, s poukazom na závery plynúce zo znaleckého dokazovania, vyjadril súhlas s podaným návrhom, nakoľko stav posudzovaného nie je dobrý. 6. Keďže posudzovaný sa nezúčastnil súdneho pojednávania, pričom podľa vyjadrenia znalca posudzovaný v dôsledku svojho ochorenia nie je schopný chápať zmysel a význam tohto súdneho konania a rozhodnutia, súd, v zmysle § 243 ods. 2 CMP, v tomto prípade upustil od výsluchu posudzovaného, majúc za to, že výsluch posudzovaného by bol na ujmu jeho zdravotného stavu a dňa 30.10.2024 o 12.42 hod. prostredníctvom dožiadaného súdu (Okresný súd Dunajská Streda) vzhliadol posudzovaného v zariadení E. L. T., U., Q. F.. 7. Podľa § 10 ods. 2 Občianskeho zákonníka (ďalej len „OZ“), ak fyzická osoba pre duševnú poruchu, ktorá nie je len prechodná, alebo pre nadmerné požívanie alkoholických nápojov alebo omamných prostriedkov či jedov je schopná robiť len niektoré právne úkony, súd obmedzí jej spôsobilosť na právne úkony a rozsah obmedzenia určí v rozhodnutí. 8. Obmedzenie spôsobilosti na právne úkony súdnym rozhodnutím je vo všeobecnosti opatrením predovšetkým v záujme tých, ktorí nemajú možnosť ovládnuť svoje konanie alebo posúdiť jeho následky. Právne úkony, na ktoré niekto nie je spôsobilý, sú bez ďalšieho neplatné. Obmedzením spôsobilosti na právne úkony sa sleduje jednak ochrana osôb, ktoré nie sú spôsobilé obstarávať si svoje veci buď vôbec alebo náležite, ako aj ochrana tretích osôb, ktoré s nimi môžu prísť do styku v rámci občianskoprávnych vzťahov. 9. Podľa § 231 písm. a) zákona NR SR č. 161/2015 Z. z. Civilný mimosporový poriadok (ďalej len ,,CMP“), v konaní o spôsobilosti na právne úkony súd rozhoduje o obmedzení spôsobilosti fyzickej osoby na právne úkony. 10. Podľa § 233 ods. 1 CMP, návrh na začatie konania môže podať blízka osoba, poskytovateľ zdravotnej starostlivosti, poskytovateľ sociálnych služieb alebo ten, kto má na veci právny záujem. 11. Podľa § 236 CMP, účastníkmi konania o spôsobilosti na právne úkony sú navrhovateľ a ten, o koho spôsobilosti na právne úkony sa koná. 12. Podľa § 239 CMP, ten, o koho spôsobilosti sa koná, má v konaní spôsobilosť samostatne konať pred súdom v plnom rozsahu. 13. Podľa § 240 ods. 1 CMP súd ustanoví procesného opatrovníka tomu, o koho spôsobilosti sa koná, ak nemá zákonného zástupcu. 14. Podľa § 240 ods. 3 CMP, rozhodnutie vo veci samej súd okrem zákonného zástupcu alebo procesného opatrovníka doručí aj osobe, o ktorej spôsobilosti sa koná. Osoba, o ktorej spôsobilosti sa koná, môže požiadať, aby jej súd doručoval všetky písomnosti v konaní. 15. Podľa § 243 ods. 1 CMP, súd vyslúchne osobu, o ktorej spôsobilosti sa koná. 16. Podľa § 243 ods. 2 CMP, súd výsluch uskutoční spôsobom, ktorý je vhodný a primeraný s ohľadom na zdravotný stav. Ak je výsluch na ujmu zdravotného stavu, možno od výsluchu upustiť. Súd v takom prípade osobu, o ktorej spôsobilosti sa koná, vzhliadne.
17. V danom prípade súd, po vykonanom dokazovaní, dospel k záveru o opodstatnenosti podaného návrhu, majúc za to, že je v najlepšom záujme posudzovaného, aby bola obmedzená jeho spôsobilosť na právne úkony v zmysle záverov znaleckého dokazovania a podaného návrhu pre diagnostikovanú duševnú poruchu, ktorá nie je len prechodná (demencia pri Alzhaimerovej chorobe, zmiešaný typ neurodegeneratívny a vaskulárny) a ktorá ho činí existenčne závislým od pomoci inej fyzickej osoby, majúc z výpovede súdneho znalca za preukázané, že nie je možné očakávať zlepšenie zdravotného stavu posudzovaného. Z vykonaného dokazovania má súd za preukázané, že za súčasného stavu posudzovaný v dôsledku duševnej poruchy, ktorá nie je len prechodná, nie je schopný vykonávať právne úkony ani úkony smerujúce k zabezpečeniu starostlivosti o seba samého, nie je schopný obstarávať svoje záležitosti ani samostatne konať a prakticky je odkázaný na 24-hodinovú starostlivosť druhej osoby. S ohľadom na uvedené má súd za to, že u posudzovaného sú splnené zákonné podmienky na obmedzenie jeho spôsobilosti na právne úkony v rozsahu uvedenom vo výrokovej časti tohto rozhodnutia. 18. Podľa § 26 OZ, pokiaľ fyzické osoby nie sú spôsobilé na právne úkony, konajú za ne ich zákonní zástupcovia. 19. Podľa § 27 ods. 2 OZ, zákonným zástupcom fyzickej osoby, ktorú súd rozhodnutím pozbavil spôsobilosti na právne úkony alebo ktorej spôsobilosť na právne úkony súd rozhodnutím obmedzil, je súdom ustanovený opatrovník. 20. Podľa § 248 ods. 1 CMP, konanie o obmedzení spôsobilosti na právne úkony je spojené s konaním o ustanovení opatrovníka podľa § 272 až 277. 21. Podľa § 248 ods. 2 CMP, ak súd rozhodne o obmedzení spôsobilosti na právne úkony, vo výroku rozsudku vymedzí rozsah, v akom spôsobilosť osoby na právne úkony obmedzil a ustanoví jej opatrovníka. 22.
Podľa § 272 CMP, súd ustanoví opatrovníka fyzickej osobe, ak tak ustanovuje osobitný predpis.
23. Podľa § 274 ods. 2 CMP, v uznesení, ktorým ustanovuje opatrovníka, súd vymedzí rozsah opatrovníckych práv a povinností v súlade s účelom, na ktorý bol opatrovník ustanovený. 24. Podľa § 275 CMP, súdom ustanovený opatrovník vykonáva svoje práva a povinnosti riadne a dbá na pokyny súdu. 25.
Podľa § 277 CMP, súd dohliada na spôsob výkonu funkcie opatrovníka.
26. Súd vyhovel návrhu na ustanovenie opatrovníka posudzovaného v osobe navrhovateľky - manželky posudzovaného, ktorá je blízkou osobou posudzovaného a ktorá mu dlhodobo poskytuje potrebnú pomoc a opateru, s poukazom na to, že je občiansky bezúhonná, zdravotne spôsobilá vykonávať funkciu opatrovníka a pri ktorej, ako pri blízkej osobe, je daný najväčší predpoklad, že funkciu opatrovníka bude vykonávať riadne a v súlade s najlepšími záujmami posudzovaného. 27. V rámci povinnosti súdu dohliadať na spôsob výkonu funkcie opatrovníka bola opatrovníkovi uložená povinnosť vždy k 30.06. a k 31.12. v každom kalendárnom roku predkladať správu o výkone opatrovníctva príslušnému súdu. 28. Opatrovník je povinný predložiť občiansky preukaz posudzovaného za účelom vyznačenia stavu obmedzenia spôsobilosti na právne úkony bezodkladne príslušnému oddeleniu polície po nadobudnutí právoplatnosti tohto rozsudku. 29.
Podľa § 251 CMP, trovy dôkazov platí štát.
30. O nároku na náhradu trov konania súd rozhodol podľa § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak.
Poučenie: Proti tomuto rozsudku možno podať odvolanie do 15 dní od jeho doručenia na Mestskom súde Bratislava II, písomne, trojmo, s náležitosťami podľa § 127 CSP a podľa § 363 CSP - proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh), a to len z dôvodov podľa § 365 ods. 1 CSP a § 62 ods. 1, 2 CMP. V odvolacom konaní možno uvádzať nové skutkové tvrdenia a predkladať nové dôkazné návrhy (§ 63 CMP). Odvolanie podané navrhovateľkou a procesným opatrovníkom posudzovaného je neúčinné, nakoľko sa tohto práva výslovne vzdali do zápisnice o pojednávaní v súlade s § 368 CSP.

Zdroj: KAUZIS.SK – https://www.kauzis.sk/judikatura/r/ECLI:SK:MSBA2:2024:1224200211.4 (dáta aktuálne k 12. 11. 2026). Záväzné je znenie zverejnené súdom.




